ועדת העבודה, הרווחה והבריאות, כנסת 17, פרוטוקול מספר 76, 2006-10-17 12:00

יעקב ליצמן: צהריים טובים.

יעקב ליצמן: אני שמח לפתוח את הישיבה של יום הקשיש הבינלאומי.

יעקב ליצמן: אני מקדם בברכה את השר לגמלאים, את שר הבריאות ואת ידידי המשותף, יושב ראש ועדת העבודה, הרווחה והבריאות של הכנסת, חבר הכנסת שרוני.

יעקב ליצמן: כולם מציינים את יום הקשיש הבינלאומי יום אחד בשנה.

יעקב ליצמן: בתורה אנחנו מצווים על זה כל יום, ולכן בעצם לא צריך להיות יום מיוחד.

יעקב ליצמן: אבל הממשלה רוצה להדגיש כמה דברים ורוצים לשדר מסר, ואנחנו בדרך כלל אנשים עסוקים, אז צריך לחפש את היום הזה כדי להבהיר לממשלה מהי כוונתנו ומה צריכים לעשות עבור הקשיש ועבור הזקן.

יעקב ליצמן: דבר ראשון אני רוצה להודיע לממשלה מה לא נעשה: בוועדת כספים לא נאשר את ההקפאה להצמדה לקצבאות זקנה.

יעקב ליצמן: אנחנו לא נאשר את זה בוועדה, ואני יודע שסיעת גיל גם לא תיתן יד לזה.

יעקב ליצמן: לכן אני בטוח שוועדת כספים יחסי הכוחות הם 10 – קואליציה, 9 – אופוזיציה, והגמלאים הם בין ה- 10, אבל ברגע שמישהו רק מגמגם או נמנע זה לא עובר.

יעקב ליצמן: לכן אני בטוח שזה לא יעבור בוועדת כספים.

יעקב ליצמן: אני שמח על כך, כי יש גבול לכל הדברים האלה.

יעקב ליצמן: למען הגילוי הנאות אני אומר שאני באופוזיציה, ולכן לא פלא שאני מדבר ככה, אבל בכל זאת יש גבול לכל הדברים האלה.

יעקב ליצמן: דבר שני, הגיע הזמן שנחשוב לשפר את תנאי הדיור של הקשיש בארץ.

יעקב ליצמן: קראתי הרבה פעמים שאין לאנשים מספיק תקציב לתרופות.

יעקב ליצמן: הגיע הזמן שנחפש דרך לסבסד את חלק מהתרופות למבוגרים באמצעות סבסוד לקופות חולים או דרך משרד הבריאות.

יעקב ליצמן: הגיע הזמן לעשות את זה, ואני אחפש כל דרך להקל על זה אם ניתן לעשות את זה.

יעקב ליצמן: היות שאני לא יושב בממשלה אני בטוח שהשרים ימסרו את ההצעות שלהם איך לשפר, ויחשבו על עוד דרכים מעבר לכך, זה רק פתיחה לדיון כאן.

יעקב ליצמן: כמובן, אנחנו מוכנים לשמוע מהארגונים, ואם למישהו יש הצעה קונקרטית אני גם מוכן לשמוע.

יעקב ליצמן: אני מעביר את רשות הדיבור לידידי ושותפי ח"כ שרוני.

משה שרוני: נכבדיי השרים וחברי הכנסת, קהל מכובד.

משה שרוני: פעם ראשונה בתולדות ישראל בכנסת ישראל שמציינים את יום הקשיש הבינלאומי.

משה שרוני: זה נושא חשוב במדינת ישראל, ובכל ועדה היום בכנסת דנו ביום הקשיש הבינלאומי.

משה שרוני: המודעות שעד זמן מה לא הייתה קיימת כל כך היא יותר גדולה ונעשה הכול שתהיה גדולה יותר.

משה שרוני: חברי, יושב ראש ועדת הכספים ואני בתור יושב ראש ועדת העבודה, הרווחה והבריאות נעשה הכול שלא תהיה שום פגיעה בנושא הגמלאים.

משה שרוני: אנחנו נעשה הכול שכל מה שנלקח מהגמלאים במשך 15 שנה יוחזר בהדרגתיות תוך 4 שנים.

משה שרוני: התחייבנו והוכחנו שב- 2006 1.5% הוחזר לגמלת הביטוח הלאומי; ב- 2007 עוד 1.5%.

משה שרוני: עד סוף 2008 נחזיר ל- 19.4% את 5.4% שלקחו מאיתנו.

משה שרוני: נעשה הכול כדי שהכבוד שראויים לו גמלאי ישראל יוחזר להם.

משה שרוני: רוב גמלאי ישראל היום הם האנשים שבנו את המדינה, הם האנשים שעברו את כל מלחמות ישראל ומגיע להם לעבור את הזקנה בכבוד שראויים לו.

משה שרוני: אני רוצה להודות ליושב ראש ועדת הכספים, חבר הכנסת יעקב ליצמן שנאות לקיים ישיבה משותפת.

משה שרוני: זה כבוד גדול לגמלאי ישראל ביום זה.

יעקב ליצמן: נתחיל עם השרים.

יעקב ליצמן: שר הגמלאים, ח"כ רפי איתן.

רפי איתן: תודה רבה ליושב ראש ועדת הכספים, שהוא כרגע באופוזיציה, ואני אהיה מאושר לראות אותו בממשלה.

רפי איתן: תודה לחברי, ידידי ועמיתי משה שרוני, יושב ראש ועדת הרווחה.

רפי איתן: כאן יושבות שתי ועדות - הכספים והרווחה - שהן למעשה אבני יסוד בדרך שלנו להשיג את שלנו.

רפי איתן: אני אגיד במספר מילים מהם הוויכוחים שיש לנו עם האוצר, ומה אנחנו רוצים להשיג.

רפי איתן: אמר משה שרוני שאנחנו שמנו לעצמנו יעד להעלות את קצבת הזקנה ב- 4% ולהגיע ל- 19.4%.

רפי איתן: זה למעשה סוכם בהסכמים הקואליציוניים גם שלנו וגם של העבודה.

רפי איתן: כרגע, לפי האוצר, זה עומד על 16%, אבל אם אנחנו מודדים את זה לפי השכר הממוצע במשק אנחנו עומדים על כ- 15%.

רפי איתן: אבל האחוזים האלה פחות חשובים, מה שחשוב הוא הכסף.

רפי איתן: אנחנו במאבק ממושך כדי למצוא שיטת עלייה: אם זה רק לגמלאים זה בערך 700 מיליון שקל בשנה.

רפי איתן: אם מכניסים לזה גם נושאים אחרים כמו אמהות חד הוריות ועוד, זה מגיע למיליארד שקל בשנה.

רפי איתן: אנחנו היינו רוצים להגיע ל- 19% תוך 3-4 שנים.

מוחמד ברכה: מה יש מזה בתקציב 2007?

רפי איתן: בתקציב 2007 יש כ- 300 מיליון.

יעקב ליצמן: זה לפני הקיצוץ.

יעקב ליצמן: כל חודשיים יש קיצוצים כאן.

רפי איתן: דבר שני, אנחנו רוצים להגיע למשפחות ולזקנים שהם מיעוטי הכנסה, ומלבד הביטוח הלאומי אין להם הכנסה נוספת.

רפי איתן: בארץ יש כאלה 193 אלף.

רפי איתן: אנחנו רוצים שהסכום למשפחה יהיה לפחות כמו שכר המינימום, ולבודד לפחות 60% משכר המינימום.

רפי איתן: ב- 2006 הוספנו כ- 200 מיליון שקלים, והם עוברים ל- 2007.

רפי איתן: אנחנו רוצים להגדיל אותם בעוד 230 מיליון שקלים.

רפי איתן: על זה הפור עוד לא נפל.

רפי איתן: דבר נוסף שאנחנו תובעים מהאוצר זה להצמיד את הקצבאות לשכר הממוצע במשק.

רפי איתן: גמלאים שמקבלים קצבת זקנה מפסידים יחד בערך 250 מיליון שקל בשנה מכיוון שלא מצמידים את הקצבה לשכר הממוצע.

רפי איתן: דבר נוסף שאנחנו רוצים להשיג זה תיקוני עיוותים.

רפי איתן: חלק השגנו אתמול בחוק שעבר בקריאה ראשונה לגבי נכים ניצולי שואה, אבל יש שורה של עיוותים גם לנכים, גם לניצולי שואה וגם לזקנים בצורה כזאת או אחרת.

רפי איתן: אני מעריך שתיקוני העיוותים הם בגובה של כ- 15 מיליון שקלים בשנה.

רפי איתן: אני מעריך שב-50 מיליון שקלים בשנה אנחנו נתקן שורה ארוכה של עיוותים.

רפי איתן: ולבסוף, דבר בסיסי: היום הביטוח הלאומי קשור בטבורו לתקציב האוצר.

רפי איתן: יחד עם הביטוח הלאומי, ואני מקווה שיותר מאוחר גם עם שתי הוועדות הנכבדות אנחנו מגבשים תוכנית ארוכת טווח להפריד בין הביטוח הלאומי לבין המערכת השוטפת של האוצר.

חיים אורון: מי זה "אנחנו"?

רפי איתן: אנחנו זה גיל, הגמלאים.

חיים אורון: אין ממשלה יותר בארץ, רק מפלגה?

אלחנן גלזר: הממשלה הורידה.

חיים אורון: תאמין לי שאני יודע.

חיים אורון: אבל אתם חלק מהממשלה.

חיים אורון: בא שר ומדבר כאילו הוא באופוזיציה.

חיים אורון: אדוני השר, יש גבול שאי-אפשר לעבור אותו.

חיים אורון: אתה יודע שהממשלה מתנגדת מכל וכל לכך.

חיים אורון: אני בדעתך, אבל אי-אפשר להציג את זה פה כך, אתה בתוך הממשלה.

חיים אורון: תגיד לציבור שהממשלה מתנגדת, ואתה עם האופוזיציה רוצה לשנות את זה.

יצחק גלנטי: למה עם האופוזיציה?

קריאות: - - -

יצחק גלנטי: אנחנו נשמח מאוד אם האופוזיציה תצטרף.

חיים אורון: מאה אחוז, ניפגש.

משה שרוני: חיים אורון, תפקידם של חברי הכנסת הוא גם להכניע את הממשלה, ואנחנו צריכים לעשות הכול כדי לעשות הכול כדי להוכיח לממשלה שהכנסת יותר חזקה ממנה, ואז נעביר את זה.

יעקב ליצמן: יש לי אמרה ידועה כל הזמן: סך הכול זה תלוי בחבר הכנסת אלחנן גלזר.

יעקב ליצמן: אם הוא יבוא לוועדה ויגיד: "לא", יהיה "לא".

אלחנן גלזר: למרות דבריו של חבר הכנסת הרב ליצמן אני לא מתנדנד ברוך השם, ואפילו לא מגמגם.

אלחנן גלזר: אם יהיו דברים נגד הגמלאים אני אצביע נגד.

אלחנן גלזר: אני לא מתנדנד ולא מגמגם.

יעקב ליצמן: לא אמרתי שאתה מגמגם.

רפי איתן: בשלב זה סיעת גיל יוזמת את הנושא עם חבורה של מומחים, עדיין לא עם הממשלה ומגבשת הצעה.

רפי איתן: על ההצעה המתגבשת יש ויכוח האם להציע את ההפרדה תוך 10 שנים או תוך שלושים שנה.

רפי איתן: שלושים שנה זה מספיק גם לי וגם לך, חיים אורון.

חיים אורון: זה מספיק בעוד 5 שנים.

משה שרוני: שר הבריאות בנושא קרנות הפנסיה, בבקשה.

יעקב בן-יזרי: כבוד השר, יושבי ראש ועדות הכספים ועבודה, רווחה ובריאות וחברי הכנסת, אורחים נכבדים.

יעקב בן-יזרי: הוטל עליי לדבר היום על נושא קרנות הפנסיה.

יעקב בן-יזרי: ראשית, גם אני מצטרף לברכות שאמרו כאן שני יושבי ראש הוועדות.

יעקב בן-יזרי: אין ספק שזה יום גדול וחשוב לקשיש בעולם, ואנחנו מציינים אותו ברוב עם הדרת מלך בקרב קשישי מדינת ישראל, ואין מקום יותר מכובד מאשר כנסת ישראל שבכוחה או באמצעותה הביטוי המוחשי של נושא הגמלאים במדינת ישראל, שאמנם צלע בשנים כלשהן, אבל עם כניסתה של מפלגת הגמלאים החדשה במדינת ישראל מוטל עליה תפקיד לנסות כמה שאפשר לשפר ולקדם ולצמצם- -

יעקב יעקב גיל: מה עניין ההקפאה?

יעקב ליצמן: אני מבקש לאפשר לשר לדבר.

יעקב ליצמן: אם אדוני רוצה את רשות הדיבור אני אשמח ליתן לו.

יעקב בן-יזרי: בעניין קרנות הפנסיה.

יעקב בן-יזרי: מיד עם הקמת מדינת ישראל התחילה הדאגה איך מבטיחים פנסיה לעובד כאשר יגיע לגיל הפרישה.

יעקב בן-יזרי: הוקמו 6 קרנות פנסיה ציבוריות, בעיקר הסתדרותיות: מבטחים, קג"מ, מקפת, נתיב, בניין, חקלאים ועוד כמה קרנות מפעליות אבל ציבוריות מהסוג הזה.

יעקב בן-יזרי: הושתתו בהן קווים שיבטיחו את המשך קיומן לתקופות ארוכות ביותר, בבחינת "דור לדור יביע אומר" – אלה יוצאים ואלה נכנסים.

יעקב בן-יזרי: הבעיה היא שהכול היה מושתת על 4 פרמטרים שארבעתם עורערו במשך השנים: כניסת אנשים למערכת בד בבד עם יציאתם לפרישה.

יעקב בן-יזרי: זאת אומרת שאלה שמתחילים לקבל פנסיה, חייבים להיכנס במקומם עובדים חדשים אשר ימשיכו להפריש כדי לאזן ולכלכל את הקופה הציבורית הזאת.

יעקב בן-יזרי: דבר שני, כאשר קמו קרנות הפנסיה תוחלת החיים במדינת ישראל הייתה בגבולות גיל 68-69-7-, והיום, תודה לאל, אנחנו מגיעים ל- 82 ול- 79, והעסק הזה ילך ויגדל במרוצת השנים.

יעקב בן-יזרי: הדבר השלישי הוא שיעור ההפרשות לקרנות האלה; הדבר הרביעי והחשוב ביותר הוא איך משקיעים את הכספים.

יעקב בן-יזרי: היה הסדר קבוע עם ממשלות ישראל לגבי ניירות הערך של הממשלה שבהם הושקעו כספים שהצטברו.

יעקב בן-יזרי: כל ארבעת הדברים האלה התערערו עד שהגענו למשבר שפרץ ב- 1995.

יעקב בן-יזרי: כל מיני תיקונים ושינויים וריפודים למיניהם לא עזרו, ובא המשבר הזה.

יעקב בן-יזרי: הקמת חברות כוח אדם וגיוס עובדים באמצעות החברות מנע את כניסתם של עובדים מאורגנים שיפרישו לקרנות.

יעקב בן-יזרי: המדינה לא הייתה צריכה את הכספים האלה באמצעות האגרות וניירות הערך, כך שהריבית שהתקבלה בממשלה בהשקעות הלכה וירדה.

יעקב בן-יזרי: הדבר הרביעי הוא כאמור תוחלת החיים שגדלה ואנשים מקבלים פנסיה בגיל 80-90.

יעקב בן-יזרי: יש היום קרנות שמשלמות פנסיה לאנשים בגיל למעלה מ- 100, כן ירבו.

יעקב בן-יזרי: המשבר של 95' בא כשנגמר הניסיון להתייצבות הקרנות במתכונתן הקיימת אז.

יעקב בן-יזרי: בל נשכח שכל הקרנות האלה עבדו ופעלו על בסיס תקנונים שמקנים זכויות ומטילים חובות על כל מצטרף ועל כל עמית.

יעקב בן-יזרי: חלק מכל הקרנות האלה ביססו את חישוב הפנסיה על בסיס אחיד של כולם: ממוצע של 36 חודשי משכורת אחרונים.

יעקב בן-יזרי: בשנים האחרונות בעקבות ערעור 4 הנקודות שהזכרתי קודם, שערער לחלוטין את הבסיס של הבטחת הקרנות האלה התחילו להעלות את אחוז ההפרשה, ובמקום 13% הגיעו ל- 16%.

יעקב בן-יזרי: היום זה עומד על 17%.

יעקב בן-יזרי: אבל ב- 95' כבר סגרו את הקרנות האלה על מנעול ובריח, אין יותר מצטרפים לקרנות הוותיקות, והן נשארו במתכונת שהייתה קיימת על בסיס התקנונים והזכויות שלהם.

יעקב בן-יזרי: אבל כל אדם שמצטרף לעבודה ומתחיל להבטיח את הפנסיה שלו יכול היה להיכנס באמצעות חברות-בת של אותן הקרנות בתנאים אחרים לגמרי שלא זהים לוותיקים בקרנות הוותיקות.

יעקב בן-יזרי: העסק הזה הלך והידרדר עד למשבר של 2003, וזה חייב את המערכת הפיננסית בישראל לפגוע ישירות בזכויות הגמלאי ובזכויות העמית.

יעקב בן-יזרי: הפגיעה בזכויות: החישוב לא יכול היה להימשך לפי ממוצע של 36 חודשים אחרונים, אלא הפך לממוצע של רוב שנות העבודה של העמית בקרן; קוצצו זכויות מתוך הפנסיה הקיימת.

יעקב בן-יזרי: החישוב הוא אחר; נושא של זכויות בתקנונים, כמו למשל קצבת השארים לאלמן שהייתה 30% עברה ל- 60% ושוב חזרה ל- 30% זאת פגיעה קשה ביותר; הפתקים הצהובים, כל התנאים והזכאויות שהיו לגמלאים.

יעקב בן-יזרי: העובדים שהם עדיין עמיתים ומפרישים לקרנות מגדילים עד 20.5% את ההפרשות במקום 17.5%, שונה גם גיל הפרישה שהוא משמעותי ביותר.

יעקב בן-יזרי: אדם שהיה אמור לפרוש מפסיק להפריש לקרן את דמי הביטוח שלו לצורך קבלת הפנסיה, והוא צריך להמשיך לשלם 24 חודשים גם מהמעסיק וגם מהעובד, והקרנות לא שילמו 24 חודשים פנסיה שהייתה מגיעה לבן-אדם אילו היה פורש בגיל 65 ולא בגיל 67.

יעקב בן-יזרי: כמובן, זה משפר מאוד את האקטואריה שהיא לא מדד מדויק, וכל אקטואר שמכבד את עצמו לא מוכן להתחייב לתת נתונים מדויקים באחריות.

יעקב בן-יזרי: אז כל אקטואר שעושה את החישוב בגדול תמיד הולך לשיא של כל נקודה שמעלה את הערכים האקטואריים לגבולות אינסוף.

יעקב בן-יזרי: זה מה שגרם גם למשברים ב- 2003-2004 כשהיה הוויכוח על קיומן של הקרנות, הגניבות, המעילות, הצדקה והגירעונות עד שהתקבלה החלטה של הממשלה שתשקיע ב- 30 השנים הקרובות כ- 87 מיליארד שקל כדי להבטיח את קיומן של הפנסיות ולהבטיח שהזכאים יקבלו את הפנסיה בעתיד הרחוק.

יעקב בן-יזרי: אני חלקתי בעבר, וגם היום אני חולק על הנתון הזה כי האקטואריה היא תמיד מופרזת ומוגזמת כדי להבטיח את הנתונים שלהם, אבל אין ספק שצריך היה לחפש דרכים איך לטפל במשבר הקרנות.

יעקב בן-יזרי: בל נשכח שבקרנות הוותיקות שנסגרו ב- 31 בדצמבר 1994 היו קרוב ל- 210 אלף גמלאים וכ- 350 אלף עמיתים שעתידים לפרוש לפנסיה כשיגיעו לגיל הפרישה.

יעקב בן-יזרי: כל אלה דברים שהיו נקיטת אמצעים שהייתה מחויבת המציאות.

יעקב בן-יזרי: באיזו מידה – האם במתכונת של 2003-2004 זה סימן שאלה גדול מאוד.

יעקב בן-יזרי: היום במסגרת הדיונים וכניסת מפלגת הגמלאים אנחנו מנסים לתקן במידת מה, ולו במקצת, כדי לנסות חלק מהדברים שנלקחו בעבר ולתקן את הדברים בעתיד.

יעקב בן-יזרי: קיצוץ של 4% שיוחזרו 2.5% ועכשיו יחזור עוד 1% על נושא העדכונים אני לא אדבר, כי השר איתן כבר דיבר על השלמת ההכנסות שמקבלים איזושהי תוספת.

יעקב בן-יזרי: בעניין הדבקת הבסיס של הקצבה של הביטוח הלאומי לשכר הממוצע במשק היה ויכוח על הפער אם זה 18.5% או 19%.

יעקב בן-יזרי: אני בזמנו טענתי שזה 22%, אבל ליתר דיוק ההפרש הקיים כיום אמור להיות מ- 15.5% עד 20.4%.

יעקב בן-יזרי: אבל בהסכמים קואליציוניים הסכמנו שנגיע ל- 19%.

יעקב בן-יזרי: עד שנגיע ל- 19% מהשכר הממוצע במשק כקצבה בסיסית של הביטוח הלאומי יעברו עוד הרבה מים בירדן.

יעקב בן-יזרי: אבל כל שנה אנחנו מתחילים במשהו, ובמהלך כמה שנים אפשר יהיה להדביק גם את הפער הזה.

יעקב בן-יזרי: בנושא הבריאות אנחנו משתדלים לעשות הכול.

יעקב בן-יזרי: נוסף לדברים שאנחנו מדברים עליהם, במסגרת השיפורים, השנה החלטנו שהחיסונים נגד שפעת ונגד דלקת ריאות לגמלאים למעלה מגיל 65 יינתנו חינם; אנחנו נאבקים לביטול ההשתתפות של הזקן החולה הכרוני שמוציא לפעמים מאות שקלים לתרופות- -

חיים אורון: הממשלה נגד הצעת החוק שלי ששני בני הזוג לא ישלמו פעמיים, אלא רק פעם אחת.

יעקב בן-יזרי: אנחנו מדברים על דברים אחרים.

חיים אורון: על תשלום עבור חולים כרוניים.

חיים אורון: אתם לא יכולים להופיע פה - - - מספיק עם ההצגות.

יעקב בן-יזרי: זאת לא הטעיה.

יעקב בן-יזרי: אנחנו מבקשים לטפל במקבלי קצבת הביטוח הלאומי להשלמת הכנסה.

יעקב בן-יזרי: כשמדברים על חולים כרוניים שמקבלים השלמת הכנסה ההבדל הוא גדול.

יעקב בן-יזרי: אנחנו רוצים להגביל את ההשתתפות שלהם עד 100 שקל ולא יותר.

יעקב בן-יזרי: נכון להיום ההגבלה היא כ- 240 שקל, ואם משלמים יותר מקבלים את ההחזר אחת לשלושה חודשים.

יעקב בן-יזרי: אנחנו רוצים להגביל את זה וייתכן מאוד שזה יקרה בתקופה הקרובה ביותר.

יעקב בן-יזרי: אנחנו רוצים לבטל את התשלומים המוטלים על הגמלאים בחדר מיון, אצל רופא מקצועי, על התשלום חודשי למרפאות מקצועיות - אלה הדברים שהוטלו על הקשישים בתקנות ובגזרות ועשויים להקל עליהם.

יעקב בן-יזרי: אנחנו רוצים לדבר על חוק ביטוח בריאות סיעודי כחלק בלתי נפרד מחוק ביטוח בריאות ממלכתי.

יעקב בן-יזרי: אנחנו מתמודדים עם הרבה מאוד חוקים של מערכת הבריאות שמסייעים לכלל האוכלוסייה לרבות הגמלאים.

יעקב בן-יזרי: לדוגמה, בפסיכיאטריה אנחנו רוצים לגמור את העניין הזה אחת ולתמיד, ואני מאוד מקווה שלא נמתין 11 שנה- -

שלי יחימוביץ': איפה זה עומד?

שלי יחימוביץ': מה זאת אומרת "רוצים"?

יעקב בן-יזרי: תוך חודש וחצי חודשיים זה יוכנס בעוד חודשיים לוועדת שרים לענייני חקיקה.

יעקב בן-יזרי: היריעה רחבה מלדבר על תוכניות, רעיונות ומחשבות על הנושא הזה הן מבחינה חברתית, הן מבחינה בטיחותית והן מבחינת ההגנה על הקשיש ועל הזקן – כל אלה הם חלקים בלתי נפרדים מהפעילות שאנחנו משתדלים לעסוק בה.

יעקב בן-יזרי: אני מאמין ומקווה שאנחנו נוכל לקדם אותם.

יעקב ליצמן: תודה, אדוני השר.

יעקב ליצמן: יש נציג מהאוצר?

יעקב ליצמן: כן.

חיים אורון: אני רוצה לברך את כולנו, גם אני בקטגוריה של הפנסיונרים.

יצחק גלנטי: אולי תצטרף?

חיים אורון: אני כבר הצטרפתי, אבל אני לא בטוח שתהיה שמח מכל מה שאני עומד להגיד.

חיים אורון: אני רוצה לברך את כל הקשישים ואת הפנסיונרים, ואני גם מברך את יומה של הכנסת.

חיים אורון: יושב ראש הלובי בכנסת למען הקשישים יושב לפניי – חבר הכנסת סלומינסקי.

חיים אורון: זה היה נושא שחצה מפלגות.

חיים אורון: אתם הולכים לעשות טעות ענקית אם אתם הופכים אותו לנושא של מפלגה אחת.

חיים אורון: אני מבין, כי גם אני מפלגה, ויש לי אינטרסים.

חיים אורון: אני חלוק עם סלומינסקי על הרבה דברים, אנחנו ממפלגות מאוד קוטביות, אבל בנושא הזה אנחנו יחד.

חיים אורון: אני אומר את זה כאן כי לא היה לי ברור אם אני באסיפת בחירות או בוועדה של הכנסת.

חיים אורון: יושבים שני שרים ומסבירים לי שהם דורשים המון דברים.

חיים אורון: את כל מה שדרשתם דורשים פה חברי כנסת כבר 20 שנה לפחות.

אלחנן גלזר: ולא הצליחו.

חיים אורון: חברים, תשגיחו.

חיים אורון: בינתיים בשנה שאתם בממשלה מצמידים את קצבת הזקנה למדד ולא לשכר הממוצע במשק.

חיים אורון: רק דבר קטן אחד, השנה.

חיים אורון: ואתם מדברים כאילו שהצמידה את זה ממשלת ירדן.

חיים אורון: אתם יושבים, והממשלה ממשיכה להצמיד את הגמלאים.

חיים אורון: אתם הסברתם מי משלם את ההפרש.

חיים אורון: קצת צניעות.

משה שרוני: ההצמדה הייתה בכנסת ה- 16, ולא בכנסת ה- 17.

משה שרוני: ההצמדה הייתה ב- 2006 כשגיל לא הייתה בכנסת.

יעקב ליצמן: הממשלה רוצה לתווך ביניכם והיא אומרת שהיא בכלל רוצה לבטל- - -

חיים אורון: אני מציע לכם למצוא שותפים למאבק ולא להגיד שהוא כולו שלכם.

חיים אורון: אני מבין שזה קשה.

חיים אורון: למדתי שעם הגיל נעשים יותר פתוחים ורחבי לב ויותר מקבלים.

חיים אורון: אני אדבר על 3 נקודות מאוד חשובות: אני מתחיל בנושא הבריאות.

חיים אורון: לא במקרה התפרצתי בקריאת ביניים על החולים הכרוניים, ואני מאוד בעד הצעת החוק על מקבלי הבטחת הכנסה.

חיים אורון: אבל יש תופעה שזועקת לשמים: יש תשלום מקסימלי של כ- 260 שקל לתרופות לחולים כרוניים, אבל הגג הזה הוא אישי, לא משפחתי.

חיים אורון: אם יש שני אנשים קשישים שהם חולים כרוניים הם משלמים כפול; ואם חלילה יש להם גם ילד חולה כרוני הם משלמים פי שלושה, וכן הלאה – אם אתם רוצים שמות אני אתן לכם.

חיים אורון: הם משלמים בחודש 1000 ₪ על תרופות.

חיים אורון: הצעת החוק מציעה לראות במשפחה יחידה אחת.

חיים אורון: זה קיים אגב בכל חוק הבריאות שמתייחס אל המשפחה כיחידה אחת, אבל אצל החולים הכרוניים זה אישי.

חיים אורון: אדרבא, יודיע שר הבריאות לממשלה שאם החוק הזה לא עובר בקריאה טרומית תעשו מה שתחליטו לעשות.

חיים אורון: הערה נוספת: בחוק ההסדרים יש שוב הצעה לשנות את המדרגות בסיעוד.

חיים אורון: כל אחד יודע ששינוי המדרגות בסיעוד פירושו שיותר אנשים ירדו מדרגה.

חיים אורון: האוצר לא מציע שינוי מדרגות כדי להעלות מדרגה.

חיים אורון: איבדו מדרגה – יהיה פחות כסף.

חיים אורון: בחוק ההסדרים הקיים זה עדיין קיים, ולא הוציאו את זה משם.

חיים אורון: יש קנס למי שמערער ומשלם אגרה.

חיים אורון: מי יערער?

חיים אורון: אנשים שיושבים פה.

חיים אורון: גם זה מופיע בחוק ההסדרים הקיים.

חיים אורון: אני רוצה להעלות עוד שני דברים, ואני שמח שהזכרת אותם, אדוני שר הבריאות.

חיים אורון: הפגיעה הנוראית בגמלאים ובעמיתים במסגרת הסדרי הפנסיה החדשים היא לא על סדר היום הציבורי, אבל היא ממשיכה ומתעצמת.

חיים אורון: רשת הביטחון על הפנסיה נפרמה לגמרי.

חיים אורון: המאבק האמיתי הוא להחזיר רשת ביטחון של 80% לפנסיה.

חיים אורון: לא ייתכן שאדם יעבוד כל ימיו ויצבור, לפי התקנון, כל ימיו, והוא לא יודע - -

יעקב ליצמן: ביקור חולים.

חיים אורון: לא ביקור חולים.

חיים אורון: אדם שהוא בקרן מבטחים החדשה אין לקרן שלו רשת ביטחון.

חיים אורון: היא יכולה- -

יעקב בן-יזרי: אם יהיה גירעון יקטינו את הזכויות.

קריאות: זה מה שהוא אומר.

חיים אורון: זאת המשמעות של הערבות ההדדית הבין-דורית.

חיים אורון: אין נושא שיש בו זכות לערבות הדדית בין-דורית יותר מאשר נושא הפנסיה.

חיים אורון: כשאומרים שתקבל בדיוק מה שהשקעת בעצם אומרים שהערבות שלך או של בני לי, כמו שלי הייתה להוריי, נפרמה.

חיים אורון: דבר אחרון, ליצמן, אני רואה שאתה עצבני, ובצדק.

חיים אורון: בכנסת הקודמת נושא פנסיה חובה זכה לכמעט או-טו-טו, ואסור להוריד את זה מסדר היום.

חיים אורון: אנחנו מדברים על 1.1 מיליון עובדים שעובדים כל חייהם, ואין להם פנסיה.

שלי יחימוביץ': אם יש דבר ודאי בחיינו הוא שאם חלילה לא יקרה לנו אסון אנחנו נזדקן.

שלי יחימוביץ': ובכל זאת, לצערי הרב, אנחנו מתנהגים עד הגיענו לגיל מסוים כאילו לנו זה לא יקרה.

שלי יחימוביץ': סלח חבר הכנסת אורון אם גם אני אדבר כחברה באופוזיציה אף על פי שגם אני חברה בקואליציה, אבל גם עכשיו יש תחושה משונה שראש הממשלה אהוד אולמרט לא מתכוון להזדקן וכך גם הממונה על התקציבים באוצר שכתב את חוק ההסדרים.

יעקב ליצמן: או שיש לו הרבה כסף.

שלי יחימוביץ': וכך גם יושב ראש הקואליציה.

שלי יחימוביץ': בכלל, בעיית הזקנה בקואליציה הזאת היא רק של מפלגת העבודה ושל הגמלאים.

שלי יחימוביץ': זה עומד על סדר היום כאילו אנחנו מדברים על בקשיש קואליציוני, ולא עניין בסיסי בחיינו שאין סיבה להתמקח עליו.

שלי יחימוביץ': הרי הקפאת קצבאות הזקנה שנמצאות בין הגזרות החדשות של האוצר ואושרו בממשלה לתקציב 2007, נוגעות לכולנו, היא לא נוגעת לתביעות הקואליציוניות של העבודה ושל הגמלאים.

שלי יחימוביץ': ובכל זאת הוחלט על הקפאת קצבאות הזקנה.

שלי יחימוביץ': ומתי זה הוחלט?

שלי יחימוביץ': ביום שבו עודכנו אוטומטית המשכורות של חברי הכנסת ושל השרים.

שלי יחימוביץ': אני באמת לא אוהבת להתעסק בעניין הפופוליסטי של משכורות חברי הכנסת ושל השרים או של עובדי מדינה- -

קריאה: אין קשה.

שלי יחימוביץ': אכן אין קשר.

שלי יחימוביץ': אבל זה כל-כך צורם ששעה שהמשכורות שלנו מתעדכנות אוטומטית אנחנו מקפיאים את העדכון בקצבאות הזקנה.

יעקב ליצמן: לא אנחנו.

שלי יחימוביץ': לכן אני שמחה על דבריו של ליצמן ומצטרפת לדברים.

שלי יחימוביץ': מצדי יכולים לקרוא לי מורדת לצורך העניין, אבל אין ספק שבוועדת הכספים כולנו נרים יד נגד הקפאת קצבאות הזקנה, כי פירושה קיצוץ בקצבאות הזקנה וירידה בכושר הקנייה של מי שמקבלים אותן.

מגלי והבה: - - -

שלי יחימוביץ': אני בטוחה גם אתה לא תצביע בעד הצבעת קצבאות הזקנה.

מגלי והבה: הבעיה היא שהדיון הוא כאילו פריבילגיה של מפלגת גיל ושל מפלגת העבודה, אין עוד מפלגות אחרות, אין עוד ציבור אחר- -

שלי יחימוביץ': על כך אני מתלוננת.

רפי איתן: אנחנו לא מתחרים באף מפלגה, ואין לנו שום עניין להתחרות.

רפי איתן: חיים אורון, אם אתה תשיג את מה שאנחנו מבקשים תהיה עליך הברכה ותקבל מדליה.

חיים אורון: אתה לא יכול לתמוך בי, כך אומר הפרלמנט.

חיים אורון: אם לא תצביע אתי אני לא יכול להשיג.

חיים אורון: הקול שלי מובטח.

משה שרוני: מה שלא השגת במשך 20 שנה שאתה חבר כנסת- -

חיים אורון: חבר הכנסת שרוני, מה שאני השגתי- -

משה שרוני: מה השגת?

משה שרוני: ראינו.

חיים אורון: די כבר עם - - -

שלי יחימוביץ': עוד דבר שצפון בחוק ההסדרים הוא אגרה עבור בקשה חוזרת לגמלת סיעוד.

שלי יחימוביץ': אין בזה שמץ של היגיון שכן מצבם של אנשים מבוגרים יכול להידרדר גם תוך חודש ימים.

שלי יחימוביץ': אז מה זה אומר?

שלי יחימוביץ': עוד 200 שקל?

שלי יחימוביץ': מין עונש כזה.

שלי יחימוביץ': אכזריות קטנה ומיותרת להרוויח עוד כמה גרושים על חשבון החלשים ביות.

שלי יחימוביץ': גם לזה אנחנו מתכוונים כמובן להתנגד נחרצות, בסיוע חברינו באופוזיציה, כמובן.

שלי יחימוביץ': יש רעה חולה אחרת שאנחנו מוכרחים למצוא דרך להיאבק בה – הפגיעה הרטרואקטיבית בהסכמים פנסיוניים עם קבוצות מיוחדות לכאורה.

שלי יחימוביץ': מה זה מיוחדות?

שלי יחימוביץ': אומרים לי שמדובר בקשישים עשירים ומבוססים.

שלי יחימוביץ': מה זה "עשירים ומבוססים", זה גמלאי מקורות?

שלי יחימוביץ': אנחנו לא אמורים לסייע לקשישים, אלא אם הם גוועים ברעב ומחטטים בפחים?

שלי יחימוביץ': אסור לאדם מבוגר ליהנות מפנסיה מכובדת, לנסוע לחו"ל פעם בשנה, לקנות מתנה לנכדים ולקיים אורח חיים של מעמד ביניים מכובד ותקין?

שלי יחימוביץ': אנחנו מניחים היום בעניין הזה הצעת חוק משותפת לי, לחבר הכנסת יורם מרציאנו ולחבר הכנסת יצחק גלנטי מהגמלאים שמדברת על הזכות של עמיתי קרנות הפנסיה לקבלת קצבה שתתגבש במועד פרישתם לגמלאות ולא יהיה אפשר לפגוע בה רטרואקטיבית – תופעה שאנחנו עדים לה כל הזמן.

שלי יחימוביץ': לא תמיד מקבלי הגמלאות מבינים מה קרה.

שלי יחימוביץ': הם לא מבינים שכרגע "מקפת" זכתה בהליך משפטי, והפנסיה שלהם נחתכת לפעמים בסכומים משמעותיים ביותר.

שלי יחימוביץ': הם לא מבינים מה קרה, פשוט מקבלים פנסיה מקוצצת.

שלי יחימוביץ': זה צריך להסתיים, ואם זה לא מסתיים ברצון טוב, זה צריך להסתיים בחקיקה.

שלי יחימוביץ': אני מקווה, חבר הכנסת גלנטי, ששתי הסיעות שלנו יעמדו מאחורינו בהצעת החוק הזאת, וכך נשיג גם רוב קואליציוני, ואני מניחה שגם האופוזיציה תהיה בעד.

שלי יחימוביץ': אני רוצה לומר מילה אחרונה על עובדי חברות כוח האדם ועובדי חברות הקבלן שאדוני השר דיבר עליו, והוא נושא מאוד חשוב.

שלי יחימוביץ': אי אפשר לקיים ערבות בין-דורית, חבר הכנסת אורון, אם שוק העבודה משתנה בצורה כל-כך דרמטית, ואין יותר ביטוח פנסיוני ואין יותר קביעות.

שלי יחימוביץ': אם מצבם של הקשישים היום הוא קשה, מצבם של הקשישים בעתיד הוא הרבה יותר קשה.

שלי יחימוביץ': מזדקנים כאן דורות של קשישים שמצבם יהיה חמור בהרבה משום שהעסקה באמצעות חברות כוח אדם וקבלנים הולכת ופושטת כאש בשדה קוצים.

שלי יחימוביץ': זאת תופעה נפסדת שצריך להיאבק בה.

שלי יחימוביץ': בעניין של פנסיה חובה כתוב בהסכמים הקואליציוניים שצוות מיוחד לבדיקת פנסיה חובה לכל אדם יוקם תוך 3 חודשים ממועד כינונה של הממשלה.

שלי יחימוביץ': הצוות הזה יקום בקרוב, 5 חודשים אחרי כינונה של הממשלה.

שלי יחימוביץ': כך שבנוגע לגמלאים לכולם יש זמן, והזמן הזה אוזל מהר מאוד.

רפי איתן: לפי בקשת יושב ראש מפלגת העבודה מקימים עכשיו צוות שרים ולא צוות מומחים.

רפי איתן: אני הקמתי צוות מומחים, אבל יושב ראש העבודה רוצה שזה יהיה צוות של שרים.

רפי איתן: לכן נאלצנו להסכים.

גאלב מג'אדלה: כבוד השר, גם המקצוענים וגם הפוליטיקאים יעבדו ביחד - - -

יעקב ליצמן: אני מבין שנציג אגף התקציבים באוצר לא הגיע, כנראה מטעמים מובנים כי יש לי הרבה שאלות לשאול אותו.

יעקב ליצמן: כנראה שיש לו בעיה להגיע לכאן.

יעקב ליצמן: נקבל את התשובות בהזדמנות חגיגית אחרת.

יעקב ליצמן: חברת הכנסת אורית נוקד, בבקשה.

אורית נוקד: אני גם מברכת על קיום הישיבה הזאת.

אורית נוקד: אין מחלוקת שנושא הקשישים הוא חוצה מפלגות, וחשוב להבטיח לאוכלוסייה שאתם נמנים עמה – ואנחנו כמובן נגיע אליה בקרוב – קיום הוגן.

אורית נוקד: חשוב להבטיח שהדברים האלה יתממשו.

אורית נוקד: ראשית, צריך לתמוך בכל מה שאמרו השרים ולעשות הכול ביחד - כל סיעות הקואליציה צריכות להתאחד ולשכנע את האוצר לבטל את אותן החלטות שמופיעות בחוק ההסדרים.

יעקב ליצמן: אני אעשה דבר חריג.

יעקב ליצמן: אני אבקש שנציין שוב את יום הקשיש בעוד חודשיים.

יעקב ליצמן: אמרתי בהתחלה ש"הדרת פני זקן" זה כל יום, אבל אז נעקוב אחרי כולם.

חיים אורון: בעוד חודשיים ועשרה ימים, ב- 27 בדצמבר 2006.

יעקב ליצמן: אמרתי חודשיים, והכוונה היא בדיוק לפני התאריך הזה.

ראובן ריבלין: אתה תעשה את זה בדיון על התקציב.

יעקב ליצמן: לא.

יעקב ליצמן: כפי שאמרתי אתמול על עידוד השקעות הון - -

אורית נוקד: אני רואה חשיבות ראשונה במעלה על בדיקת חוק פנסיה חובה.

אורית נוקד: היום עם עליית תוחלת החיים חשוב לדאוג לקשישים של היום וגם לקשישים של מחר.

אורית נוקד: הדבר מקבל משנה תוקף במיוחד משום שיש לנו פרילנסרים ועובדי קבלן.

אורית נוקד: חייבים לטעון לפנסיה הולמת.

אורית נוקד: לגבי הקצבאות חשוב לזכור שלוותיקים יש יותר הוצאות שקשורות לבריאות, ולכן גם מהטעם הזה הקצבאות צריכות להיות גבוהות יותר.

אורית נוקד: צריך לחוקק חוק, כפי שאמר השר, שמכניס לחוק ביטוח הבריאות גם את נושא הסיעוד.

אורית נוקד: רוב אזרחי המדינה יוכלו להעלות את המס שהם משלמים למען מטרה נעלה כזאת.

יעקב בן-יזרי: 03.

אורית נוקד: נכון.

אורית נוקד: זה דבר סביר, ואני יודעת שהתשובות במדינות אחרות היו זהות.

אורית נוקד: דבר אחרון.

אורית נוקד: נושא של תרבות הפנאי הוא מאוד חשוב.

אורית נוקד: אנשים יכולים להיות גם במצב בריאותי תקין ועם הכנסה סבירה, אבל נפש בריאה בגוף בריא הוא מאוד חשוב כדי לחזק את כל האמצעים - -

ראובן ריבלין: בסדר הלל כשמתפללים, קודם כל אומרים "הושיעה נא" פעמיים, אחרי זה פעם ראשונה "הצליחה נא".

ראובן ריבלין: את כבר "בהצליחה נא", אנחנו רק ב"הושיעה נא" הראשון.

אורית נוקד: נושא אחר.

אורית נוקד: כאשר אנשים מבוגרים מתקשרים למשרדי הממשלה או למקומות אחרים, ועם התפתחות הטכנולוגיה מעביר אותם המענה הקולי משלוחה אחת לאחרת, זה דבר שפשוט לא מאפשר לקבל את השירות.

אורית נוקד: אצל קשישים זה הרבה יותר חריף.

אורית נוקד: צריך לחשוב יחד מה אפשר לעשות כדי לעזור.

אורית נוקד: אולי יהיה אדם אחד שתפקידו יהיה לתת את המענה האנושי ולא להיות קשור לתקליט הזה שפשוט משגע.

אבישי ברוורמן: אמרו חכמנו: "אנשים שמעשיהם גדולים ממילותיהם הם האנשים".

אבישי ברוורמן: אנחנו צריכים לבדוק מה קורה בעוד חודשיים ו- 4 חודשים כי המילים זה כסף קל.

אבישי ברוורמן: כשהייתי ילד הייתי שומע בקידוש של יום שישי: "נער הייתי וגם זקנתי ולא ראיתי צדיק נעזב וזרעו מבקש לחם".

אבישי ברוורמן: הייתי אומר לאבא, זה לא יכול להיות, אני ראיתי את זה, והוא היה אומר שיש לזה פירוש.

אבישי ברוורמן: המדינה נוסדה על חזון הנביאים על החומש "צדק צדק תרדוף".

אבישי ברוורמן: אנחנו בנינו ממשלה על כלכלה ועל חברה עם מפלגת הגמלאים, עם העבודה ועם קדימה, ויש אופוזיציה.

אבישי ברוורמן: הייתה מלחמה ועדיין אני מאמין באמונה שלמה שהמבחן של מדינת ישראל הוא בנושא הכלכלי-החברתי.

אבישי ברוורמן: בעיתונים אומרים שיש צמיחה של 4.5%, השווקים אוהבים אותנו, יש עסקאות אדירות בישראל שרובן פיננסיות.

אבישי ברוורמן: לפני הבחירות אמרנו שהעסק הזה מחלחל רק לאלפיון העליון, ואל רוב תושבי ישראל זה לא מגיע, הצמיחה היא לא צמיחה בת-קיימא, והיא מופנית רק לסקטור קטן, ש90% מהעובדים בשירותים, בבינוי, בתעשיות המסורתיות ובחקלאות – איפה כל הטרנספורמציה שדיברנו עליה?

אבישי ברוורמן: אני בקואליציה.

אבישי ברוורמן: אני לא חושב שהממשלה הזאת תסיים את כל כהונתה, אבל זה לא הדיון כאן.

אבישי ברוורמן: המחויבות של רפי ושלי ושל אנשים אחרים זה להתנהג כמו ידידיי בש"ס.

אבישי ברוורמן: הסברתי ליושב ראש המפלגה שלי שמשמעת סיעתית זה דבר מאוד פשוט: בש"ס השרים מקבלים מה שמקבלים.

אבישי ברוורמן: יש לנו אחריות תקציבית.

אבישי ברוורמן: אני ניהלתי אוניברסיטה במשך 16 שנה בלי גירעון, ו- 14 שנים הובלתי רפורמות בלי גירעון.

אבישי ברוורמן: אבל יש כסף.

אבישי ברוורמן: השאלה היא סדר העדיפויות.

אבישי ברוורמן: לכן הבקשה שלי היא שכל הסיעה שלי, כולל השרים, תיקח מספר אייטמים – יחד עם השר רפי איתן – לגבי קצבאות הזקנה כמו שש"ס יקבלו.

אבישי ברוורמן: הלוא יש פה אופרה שאנחנו מכירים.

אבישי ברוורמן: רוב חוקי ההסדרים ייצאו החוצה.

אבישי ברוורמן: רוב חברי הכנסת יהיו מצטיינים, אבל רובם עזים שנכנסים דרך האוצר כדי להוציא אותם כדי לא להתמודד עם חלק מהדברים.

אבישי ברוורמן: אנחנו יכולים להעביר את השיפור לקצבאות הזקנה.

אבישי ברוורמן: בואו נעשה חזית אחת, רפי, יחד עם ש"ס ועם שני חברי הכנסת הנפלאים שיושבים כאן: רובי ריבלין, חיים אורון ואחרים כל האופוזיציה סגורה.

אבישי ברוורמן: נעשה את זה כשכל סיעת מפלגת העבודה מאחורינו והגמלאים מאחורינו.

אבישי ברוורמן: תודה רבה.

מגלי והבה: אני עוד לא מכיר מישהו שלא יגיע לגיל הזהב.

מגלי והבה: אתם קוראים לזה "קשישים"- -

אורית נוקד: לצערנו, יש.

אבישי ברוורמן: - - -

מגלי והבה: אתה מפריע לי, למרות שאנחנו לא בישיבת סיעה של מפלגת העבודה.

מגלי והבה: אם יש לך חשבונות עם עמיר פרץ תעשה את זה בהזדמנות אחרת, לא פה.

אבישי ברוורמן: אין לי.

מגלי והבה: אני רוצה להודות לכל מי שיזם את היום הזה: סיעת גיל, יושבי ראש הוועדות – כל אלה שמשתתפים כאן.

ראובן ריבלין: כל שנה אנחנו מציינים את יום הקשיש הבינלאומי.

ראובן ריבלין: גם השנה.

מגלי והבה: אדוני יושב ראש הכנסת לשעבר, אני מודה לך מאוד- -

ראובן ריבלין: חשוב לנו מאוד שהשנה נמצאת אתנו גם סיעה נכבדה.

ראובן ריבלין: אבל אל תזלזל בכנסת, זה לא מאז שהם הגיעו, גם לפני כן.

יעקב ליצמן: ב- 20 בדצמבר השנה נציין גם את יום הקשיש הלאומי.

מגלי והבה: אנחנו יודעים שהיו גזרות כלכליות, והקשישים שילמו מחיר.

מגלי והבה: אנחנו גם יודעים שהתקציב שנכנס הוא לא התקציב שיוצא.

מגלי והבה: אני רוצה להצטרף לאלה שחושבים שאם נתאגד וניקח את הדברים בחוכמה הראויה ונשמור במיוחד על הקצבאות של הזקנים וכל מה שנחוץ להם – אתם ציינתם חלק מהדברים, אבל יש עוד הרבה נושאים שלא מגיעים לרמות של תקציב ונוגעים לגיל הזה.

מגלי והבה: כנציג קדימה היו לנו גם הרהורים בנושא וגם הישגים בנושא, ואני מבטיח שנעשה הכול בשיתוף פעולה עם החברים.

מגלי והבה: כל אלה שיש להם שאיפות באופוזיציה או בקואליציה שלא ישתמשו בקשישים ולא בוועדה למטרות האישיות שלהם.

מגלי והבה: מי שרוצה לעזור לקשישים יכולים כולם יחד לשתף פעולה ולמנוע גזירות, וכן לדאוג לסוגיות שהעלו חבריי פה.

מגלי והבה: כל נושא של רשת הביטחון לפנסיה ונושאים אחרים שאנחנו מחויבים להם.

מגלי והבה: הנושא הוא לא פופוליסטי, אלא בנפשנו.

מגלי והבה: אמרתי בתחילת דבריי שכולנו נגיע לגיל הזה.

מגלי והבה: שלי יחימוביץ' התייחסה לנושא העובדים דרך חברות כוח האדם.

מגלי והבה: צריך לחשוב איך לדאוג לחברה יותר בריאה.

מגלי והבה: אני בא מחברה שדואגת לקשיש שלה בלי כל הסיוע שאנחנו מקבלים.

מגלי והבה: אני מקווה שנמשיך לדאוג לקשישים שלנו – אני מתכוון לחברה הדרוזית – ונדאג לשלב בין כל המסגרות האלה של טיפול בקשישים, ושהטיפול באוכלוסייה הזאת יהיה לכל חלקי האוכלוסייה.

מגלי והבה: אני אהיה שותף נאמן לפעילות הזאת לשמור על זכויות הקשישים.

מגלי והבה: תודה רבה.

נאדיה חילו: השאיפה שלי ביום הקשיש שזה גם יסמל מעמד חגיגי מסוים שדרכו נוכל לציין את ההישגים לעשות חשבון נפש אמיתי על הזכויות ועל החובות ועל המשך הדרך להשגת יעדים.

נאדיה חילו: אבל הדרך שבין השאיפה הזאת לבין המצב הנוכחי היא מאוד ארוכה, ובמאזן של הבדיקה האמיתית בין חובות לבין זכויות הכף כבדה הרבה יותר בחלק החובות.

נאדיה חילו: אף אחד לא יכול להתעלם מהמראות הקשים שמדי פעם עולים על המסכים ומהקולות שנשמעים גם באמצעי התקשורת של קשישים במצוקה.

נאדיה חילו: 193 אלף קשישים שחיים מקצבת זקנה של 1,740 לא יכולים להתקיים מסכום הנמוך הזה.

נאדיה חילו: כל פעולה מתמטית שתיעשה כדי לחלק סכום כזה לאוכל, לתרופות, לתשלומי חשמל ומים – היא פעולה בלתי אפשרית.

נאדיה חילו: בשנים האחרונות רואים את התורים לבתי התמחוי, ומי שמאפיין אותם זה אוכלוסיית גיל הזהב.

נאדיה חילו: כשהייתי עובדת סוציאלית בשירותים החברתיים השתמשנו במושג "גיל הזהב".

נאדיה חילו: אבל זה לא זהב ולא כסף.

נאדיה חילו: במצב הנוכחי אוכלוסייה גדולה כל-כך הגיעה עד כדי חרפה לא רק של מזון, אלא זאת פגיעה גם בכבוד העצמי שהוא לא פחות חשוב בגיל הזה.

נאדיה חילו: גם אם אנשים עובדים או לא עובדים ומקדישים את חייהם – חברה לא אמורה לסבול, היא אמורה להיות הרבה יותר רגישה לקשישים שלה.

נאדיה חילו: המבחן האמיתי למוסריות הוא אם חברה נותנת מספיק כבוד לאוכלוסייה המתבגרת בתוכה.

נאדיה חילו: הכבוד הוא לא רק מילה, הוא אמור להיות מתורגם הלכה למעשה לחיי קיום יומיומיים, ולא רק לקיום – אני רוצה שלקשיש יהיו גם כמה שקלים לקנות מתנה לנכד שלו.

נאדיה חילו: זה גם חלק קיומי.

נאדיה חילו: אוכלוסייה מאוד גדולה מבין הקשישים לא מגיעה לזה היום.

נאדיה חילו: חוק הביטוח הלאומי הוא חוק טוב, הוא אמור להיות ממלכתי ואוניברסלי, אבל בתקופה האחרונה המהות שהחוק הזה קם עליה היא לתת לאנשים שחיים מתשלומי העברה גם להתקיים בכבוד.

נאדיה חילו: המוסד הזה שהוא ממלכתי ואוניברסלי בלי מבחנים סלקטיביים לא מממש את יעדו העיקרי.

נאדיה חילו: ציינו כאן שהיעד לטווח ארוך הוא הפיכת המוסד לעצמאי ולאי תלות באוצר, ולדעתי, זאת שאיפה טובה שאולי תפתור גם חלק מהדברים, אבל היא מאוד רחוקה.

נאדיה חילו: אני רוצה להתייחס לקהילה הערבית בכלל, שאולי בשל חלק מהמנהגים והמסורת יש יותר נתינת כבוד ופתרון מסוים במסגרת.

נאדיה חילו: אבל אנחנו יודעים שחדירת המודרניזציה מגיעה גם לקהילות- -

גאלב מג'אדלה: זה לא במקום, זה בנוסף לפנסיה.

גאלב מג'אדלה: זאת פנסיה משפחתית.

נאדיה חילו: - - לכן זה רק מעלה את הצורך למצוא פתרונות ארציים.

נאדיה חילו: אני עבדתי בהסתדרות והייתי חברת הנהגה, והנושאים של הפנסיה וזכויות עובדים מאוד קרובים ללבי.

נאדיה חילו: השאיפה לטווח קצר אמורה להיות הסדרת חוק פנסיה לכל אזרח.

נאדיה חילו: חשוב לבחון את היעדים לטווח הקצר והארוך.

יעקב גיל: שמחתי לשמוע את השר בן-יזרי עם התוכניות.

יעקב גיל: אבל זה איננו מתיישב עם ההקפאה שהתקבלה בממשלה.

יעקב גיל: חייבים להוציא את הקשישים- -

יעקב ליצמן: שמעת שבוועדת הכספים זה ייפול.

יעקב ליצמן: גם נציג הגמלאים אמר, וגם אני אמרתי.

יעקב גיל: אני שמחתי לשמוע שזה צריך להיות מוסר.

יעקב ליצמן: זה לא יהיה.

יעקב גיל: צריך לגבש את זה בהחלטה.

יעקב גיל: בעניין השכר הממוצע- -

יעקב ליצמן: בהצעת ההחלטה שאנחנו מוציאים עוד מעט זה מופיע.

יעקב גיל: אחוז דמי הניהול שנלקח מפנסיונרים צריך להתבטל.

יעקב גיל: תודה.

יצחק גלנטי: עובדתית כאשר העלו את גיל הפנסיה מגיל 65 ל- 67 נמצא הביטוח הלאומי מרוויח פעמיים עבור שנתיים על כל אדם שנמצא בתחום הגילאים האלה: פעם אחת עבור 24 חודשים שהוא לא משלם לפנסיונר, ופעם אחרת שבגיל 65 דחו את הפנסיה לעוד שנתיים, והוא משלם לביטוח לאומי.

יצחק גלנטי: אני לא רוצה להיכנס לאותה קבוצת גיל שנפלה בסיטואציה של בין 65 ל- 67 עם חישובים רטרואקטיביים של השכר שלהם, לפי ממוצע רב שנתי, זה עלה כאן.

יצחק גלנטי: אבל כאשר יש צורך לתת עזרה לקשישים מוגבלים וסיעודיים קובעים מבחן הכנסה.

יצחק גלנטי: זה שאני שילמתי 40 שנה לביטוח לאומי זה פָסֶה, עבר, לא מעניין אף אחד.

יצחק גלנטי: ברגע שאני נזקק לביטוח לאומי, אומרים לי שצריך מבחן הכנסה.

יצחק גלנטי: זה לא ייתכן.

יצחק גלנטי: הוסיפו חטא על פשע: מעלים את השכר של העובדים הזרים לשכר מינימום, ובצדק; אבל ביטוח לאומי לא מעלה את הקצבה לאותם עובדים כדי לשלם את ההפרש בין השכר ששולם להם בעבר לבין שכר המינימום.

יצחק גלנטי: על מי זה נופל?

יצחק גלנטי: זה נופל על משפחתו של אותו אדם סיעודי שנזקק לתוספת הזאת מכספי ביטוח לאומי, ואומרים לו שלא מגיע לו.

יצחק גלנטי: נושא נוסף חשוב: יש בעיה של הפליית גיל בכל תחומי החיים.

יצחק גלנטי: קבע מי שקבע שמגיל כלשהו ומעלה אסור לבן אדם לעבוד גם אם הוא בריא ומסוגל לתרום לחברה.

יצחק גלנטי: קונסים אותו.

יצחק גלנטי: אומרים לו שאם הוא יעבוד הוא ישלם מס הכנסה כזה שלא כדאי לו לבחון את הנושא הזה.

יצחק גלנטי: אני קורא לזה "קנס גיל" שאין לו הצדקה מוסרית ובוודאי לא ערכית.

יצחק גלנטי: יש להפסיק את הפליית הגיל.

יצחק גלנטי: כאשר נדרש להוציא כל מיני רישיונות אומרים להם שהם כבר זקנים.

יצחק גלנטי: זה בכלל לא משנה אם הוא מרגיש בריא לחלוטין.

יצחק גלנטי: אומרים לו שהוא יעשה את זה פעמיים.

יצחק גלנטי: לדוגמה, טייס שיוצא לפנסיה בגיל 40 צריך להיבחן פעמיים.

יצחק גלנטי: על מה?

יצחק גלנטי: אין לזה שום הצדקה במיוחד כשאנחנו יודעים שתוחלת החיים עולה והמצב הבריאותי משתפר.

יצחק גלנטי: לכן אין שום סיבה להפליה הזאת.

חיים אמסלם: ראיתי את הפסוק שמונח כאן לפניי: "מפני שיבה תקום, והדרת פני זקן" ונזכרתי ברעיון שקראתי בספר.

חיים אמסלם: כתוב שם: "מפני שיבה תקום, והדרת פני זקן, אני ה'".

חיים אמסלם: אז שואלים: למה כתוב שם "אני ה'".

חיים אמסלם: זאת מצווה לתת כבוד לישיש.

חיים אמסלם: כתוב במשלי: "בישישים חוכמה".

חיים אמסלם: אחד המפרשים אמר דבר מעניין: יש שתי אסכולות בעולם - תן כבוד לזקן, יש לו ניסיון חיים, הוא צבר הרבה וראה הרבה; ויש אסכולה אחרת שאומרת שהעולם שייך לצעירים, הזקנים זה לא "אִין".

חיים אמסלם: לכן הוא אומר "אני ה'".

חיים אמסלם: מי הישיש בכל הישישים בעולם?

חיים אמסלם: מי הקדמון בכל הקדמונים בעולם?

חיים אמסלם: זה בורא עולם עצמו.

חיים אמסלם: נאמרו הרבה דברים חשובים, וכמו הרבה דברים חשובים לא תמיד יש להם סיכוי לבוא לידי ביצוע.

חיים אמסלם: אבל לגבי חוק הפנסיה לכל אזרח במדינת ישראל אני רוצה לומר דבר אחד בשמי ובשם הסיעה שלי.

חיים אמסלם: ראיתי שבהודעת הסיכום שיקריא כבוד היושב ראש זה אחד הדברים שייאמרו שם.

חיים אמסלם: אני מבטיח שסיעתי תיאבק ותשתף פעולה עם כל סיעה בבית הזה כדי לקדם את הנושא הזה.

חיים אמסלם: זה נושא ערכי וחשוב מאין כמוהו.

חיים אמסלם: הוא יתרום במידה רבה לפתרון אותן בעיות שכשמגיעים לגיל השיבה נתקלים בהן.

אלחנן גלזר: אני רציתי להוסיף עוד שני סעיפים של פעילות מפלגת הגמלאים שעוד לא עלו פה: ראשית, אוכלוסיית ניצולי השואה.

אלחנן גלזר: מפלגת הגמלאים מטפלת- -

יעקב ליצמן: אתמול עבר חוק.

חיים אורון: החוק הוא שלי, אם כבר מדברים.

אלחנן גלזר: כל הזמן אתה אומר שיש חוקים שלך, והציבור סובל.

אלחנן גלזר: האוכלוסייה באה אלינו בטענות שעושקים אותם ועושים להם- -

חיים אורון: אתה אומר "הגמלאים", ואני אמרתי שהחוק עבר אתמול בכנסת על-ידי כולם.

חיים אורון: במקרה, מי שהגיש את החוק יושב לפניך.

חיים אורון: חברים, קצת צניעות, זה הכול.

אלחנן גלזר: החוק הזה הוא בן 80.

יעקב ליצמן: זה עוד לא עבר, זה רק רציפות.

חיים אורון: הממשלה מתנגדת לו, ונראה אתכם מה אתם עושים עם זה.

אלחנן גלזר: אני ניסיתי להעלות נושא ספציפי שמופיע בחוק ההסדרים: נכי ניצולי השואה שהאוצר מנסה לבקש מהם עכשיו להביא אישורים מגרמניה שהם נכים - -

ראובן ריבלין: ביטלנו את זה.

אלחנן גלזר: ביטלנו את זה, אבל זאת דוגמה לנושאים - -

יעקב ליצמן: - - -

ראובן ריבלין: אתה יחד עם מספר חברים בוועדת הכספים העלית את זה על סדר היום- -

אלחנן גלזר: הסעיף השני הוא מה שחברת הכנסת אורית נוקד העלתה, שגמלאים מטלפנים למשרדי ממשלה ולא מקבלים תשובות.

אלחנן גלזר: גם על הנושא הזה סיעת גיל חשבה, ועובדה שהקמנו ועדה לפניות הציבור במפלגת הגמלאים.

אלחנן גלזר: נמצא פה החבר מאיר, מנהל הוועדה הזאת, שתפקידה לענות לכל פניות ציבור הגמלאים.

ראובן ריבלין: המפלגה שאני נולדתי אליה והייתה בשלטון הרבה שנים שילמה מחיר יקר ועונש שמגיע לה על ההתייחסות שלה לכל האנשים שנמצאים במצב שהם יכולים בקושי לאחוז את הגוף יחד עם הנשמה.

ראובן ריבלין: על דבר זה נענשנו, ובצדק.

ראובן ריבלין: אני רק מזהיר את כל האחרים שגם אצלנו דיברו והסבירו לנו ואמרו לנו שהכול יהיה בסדר, והתוצאה מדברת בעד עצמה, והעונש מגיע לנו.

ראובן ריבלין: אני רוצה להפנות את תשומת לב החברים לתופעה שהתגלתה בזמן המלחמה.

ראובן ריבלין: דעו לכם, חבר הכנסת גלזר ואני הסתובבנו בקריית שמונה ובחצור וגילינו אנשים זקנים וחסרי ישע שהופקרו בביתם, ולא היה להם מושיע, ולא ידעו על קיומם.

ראובן ריבלין: אני מציע שאנחנו נפנה את תשומת לב השלטונות שדבר כזה עלול לקרות כאשר העורף הופך לחזית, וצריכים מיד לעשות מערכת שבה יהיו רשומים ומאותרים כל אותם אנשים.

ראובן ריבלין: האנשים שמטפלים בהם ברחו.

ראובן ריבלין: זנחו אותם וברחו.

ראובן ריבלין: הם נשארו בלי יכולת לאכול אפילו.

ראובן ריבלין: אנחנו מצאנו שם אנשים שבמשך 5 ימים לא היה מי שיעזור להם ללכת מחדר לחדר.

ראובן ריבלין: אלה דברים שנמצאים בידנו, ואנחנו צריכים להקים מערכת בתוך המערכת הממלכתית כדי שיאותר דרכה כל אדם וידאגו לכל אדם כאשר נקרית עלינו מלחמה, חלילה וחס.

אלכס טנצר: חג הבינלאומי לקשישים הוא חג גם לוותיקים וגם לעולים חדשים.

אלכס טנצר: ל- 32% מהעולים החדשים אין תוכניות פנסיה, ולרוב העולים שיש תוכניות פנסיה לא יהיה ותק של 10 שנים בשביל לקבל את הפנסיה.

אלכס טנצר: 35 אלף משפחות של עולים חדשים עומדות בתור לקבל דיור ציבורי.

אלכס טנצר: יש סיכוי מצוין לקבל את הדירה הזאת בעוד 15 שנה.

אלכס טנצר: לפחות מחצית מהעובדים דרך חברות כוח אדם הם דוברי רוסית שהם עולים חדשים.

אלכס טנצר: כשמדברים על תוכניות הפנסיה אני שמח מאוד שהוקמה מפלגת גיל.

אלכס טנצר: כולם דיברו בהתחלה על מפלגות של עולים חדשים, אבל עכשיו יש צורך לפנסיה לכולם, ואני בטוח שמפלגת גיל מטפלת גם בעולים חדשים כמו כולם.

אלכס טנצר: כולי תקווה שכולכם יחד בראשות שר הגמלאים רפי איתן תזיזו את הדברים שעד עכשיו אף אחד לא הזיז במשך 50 שנה במדינת ישראל.

משה שרוני: אני רוצה להודות לכל המפלגות שמתחרות ביניהן למען הקשישים.

משה שרוני: כשיש תחרות משיגים דברים.

משה שרוני: אני מודה למרכז המחקר והמידע של הכנסת שעשה את הסקר בנושא הקשיש במדינת ישראל.

משה שרוני: יבואו על הברכה כולם.

יעקב ליצמן: תודה.

יעקב ליצמן: אני רוצה להקריא את ההחלטות שהוועדה המשותפת של ועדת הכספים וועדת העבודה, הרווחה והבריאות הגיעו אליהן:

יעקב ליצמן: הוועדה המשותפת לוועדת הכספים ולוועדת העבודה, הרווחה והבריאות קוראת לממשלה ביום הקשיש הבינלאומי על מדיניות חיזוק מעמדם של הקשישים בישראל.

יעקב ליצמן: הוועדה קוראת לממשלה לבטל לאלתר את כל הגזירות בחוק ההסדרים הנוגעות לקשישים: 1.

יעקב ליצמן: ביטול הקפאת קצבאות הזקנה 2.

יעקב ליצמן: שינוי מדרגות גמלת הסיעוד לקשישים סיעודיים 3.

יעקב ליצמן: תשלום בקשה חוזרת לגמלת הסיעוד הוועדה קוראת לממשלה להגביל במסגרת תקציב 2007 תשלום עבור תרופות ל- 100 שקל לקשישים חולים כרוניים מקבלי השלמת ההכנסה.

יעקב ליצמן: אני מקווה שהם יתמכו בחוק של חבר הכנסת חיים אורון.

יעקב ליצמן: הוועדה קוראת לממשלה לחזור להצמיד את קצבאות הזקנה לשכר הממוצע במשק.

יעקב ליצמן: הוועדה קוראת לממשלה להאיץ בחקיקה של חוק פנסיה חובה לכלל האוכלוסייה.

יעקב ליצמן: הוועדה החליטה לקיים ישיבה נוספת תוך חודשיים לקראת אישור תקציב 2007.

יעקב ליצמן: אני מקווה שלא יגידו עד אז "בלי נדר", אני בטוח שכולם יתמכו.

יעקב ליצמן: תודה רבה.